**28 – 11 - 2024**

**Αθηναϊκό τραγούδι – Κωμειδύλλιο – Αθηναϊκή επιθεώρηση**

Οι πρώτες προσπάθειες για δημιουργία ελληνικής μουσικής και θεατρικής παραγωγής, καθώς και ο πόθος για εξευρωπαϊσμό, θα οδηγήσουν στην δημιουργία του **Αθηναϊκού τραγουδιού**, του **Κωμειδυλλίου**, της **Αθηναϊκής επιθεώρησης**  και της **Οπερέτας**. Δεν είναι τυχαίο ότι τα τρία από τα τέσσερα αυτά είδη είναι μουσικοθεατρικά. Μεγάλη μερίδα του κοινού πηγαίνει στο θέατρο για να ακούσει μουσική και τραγούδια. Εκείνη την εποχή, τα τραγούδια διαδίδονταν από στόμα σε στόμα.

Η πρώτη προσπάθεια για τη δημιουργία ελληνικού τραγουδιού, έγινε στη ρομαντική Αθήνα των δεκαετιών 1860 και 1870 .

Πολλά ποιήματα ποιητών των Βαλαωρίτη, Παράσχο, Ραγκαβή και άλλων, προσαρμόζονταν σε μελωδίες από ιταλικές άριες ή γερμανικά εμβατήρια και τραγουδιόνταν από τον κόσμο.

Η συνήθεια αυτή ατόνησε στα τέλη του 19ου αιώνα. Τότε κάποιοι επαγγελματίες ή ερασιτέχνες μουσικοί μελοποίησαν με δικές τους δυτικότροπες αλλά σχετικά πρωτότυπες μελωδίες τα ποιήματα των ρομαντικών ποιητών της εποχής, δημιουργώντας έτσι τα πρώτα ελληνικά τραγούδια . Αυτά ήταν το ***Αθηναϊκό τραγούδι****.* Τα τραγούδια αυτά λειτούργησαν αυτόνομα , δηλαδή δεν ανήκαν μέσα σε θεατρική παράσταση, όπως ήταν το Κωμειδύλλιο, η Αθηναϊκή Επιθεώρηση ή η Οπερέτα. Το Αθηναϊκό τραγούδι αποτελεί ένα είδος καντσονέτας (ελαφρό μικρό ιταλικό τραγούδι), άλλοτε ρομαντικής και άλλοτε εύθυμης, που συνοδεύεται από πιάνο ή κιθάρα και κατά κανόνα εκτελείται σόλο ή ντουέτο (πρίμο – σεκόντο).

Το Αθηναϊκό τραγούδι δημιουργείται και ζει παράλληλα με την ***Αθηναϊκή καντάδα****.* Η καντάδα είναι πολυφωνική και συνοδεύεται από μαντολίνα και κιθάρες. Τα δυο είδη φέρουν έντονη την επιρροή του ιταλικού μπελ κάντο και της **επτανησιακής καντάδας** και σε πολλές περιπτώσεις υπηρετούνται από τους ίδιους δημιουργούς.

Στα τέλη του 19ου αιώνα γεννιέται στην Αθήνα το ***Κωμειδύλλιο***. Πρόκειται για *μουσική κωμωδία* που έκανε πιστή απεικόνιση της ζωής, των ηθών και των εθίμων της εποχής. Η μεγάλη του ακμή σημειώθηκε γύρω στο 1890 και δημιουργήθηκε μετά από «ανελέητη» μίμηση ανάλογων ευρωπαϊκών ειδών. Κάθε έργο περιείχε δεκαπέντε, είκοσι ή και περισσότερα τραγούδια, ανάλογα με την έκτασή του. Τα τραγούδια αυτά γράφονταν πάνω στα ιταλικά και γαλλικά πρότυπα, ενώ στις περισσότερες περιπτώσεις οι μουσικοί δεν δίσταζαν να ξεσηκώσουν αυτούσιες τις πιο δημοφιλείς και αγαπητές μελωδίες του ευρωπαϊκού λυρικού θεάτρου της εποχής. Στη διαμόρφωσή του έχουν συμβάλλει, το έργο και ο αγώνας για την επικράτηση της δημοτικής γλώσσας των Ψυχάρη, Παλαμά, Καρκαβίτσα, Ροΐδη κτλ, και η λαογραφική τάση από τις μελέτες του Ν. Πολίτη. Επίσης επιρροή στην τελική διαμόρφωση του κωμειδυλλίου ασκήθηκε και από την αρμενική οπερέτα.

Αφετηρία το έργο οι *«Μυλωνάδες».* Ήταν κωμωδία που μεταφράστηκε από τα ιταλικά και ήταν μια από τις παλαιότερες του ελληνικού δραματολογίου . Διασκευάστηκε σε μουσική κωμωδία. Το έργο αποτέλεσε τεράστια επιτυχία του ***Ευάγγελου Παντόπουλου***, του σημαντικότερου ίσως ηθοποιού του καιρού εκείνου.

Περίπου στα μέσα της δεκαετίας του 1890, το κωμειδύλλιο έδειξε έντονα σημάδια κόπωσης. Τότε έκανε την εμφάνισή της η ***Αθηναϊκή επιθεώρηση****,* ένα νέο θεατρικό είδος που κληρονόμησε τον ευρωπαϊκό προσανατολισμό του κωμειδυλλίου, αλλά τον καλλιέργησε σε μια φόρμα πιο κατάλληλη για τον σκοπό αυτό. **Σημαντική διαφορά ανάμεσα στα δυο θεατρικά είδη είναι ότι στο κωμειδύλλιο ολόκληρη η παράσταση είναι ένα έργο, με αρχή, μέση και τέλος, ενώ η επιθεώρηση είναι σπονδυλωτό θέαμα με αυτόνομα θεατρικά σκετς, τα λεγόμενα «νούμερα»**. Επίσης στην Αθηναϊκή επιθεώρηση: η μουσική είχε ίση ή και μεγαλύτερη βαρύτητα από το κείμενο. Το μεγαλύτερο μέρος του κοινού θεωρούσε τη μουσική σημαντικότερη κι από την ίδια την παράσταση. Ενώ τα κείμενα παρέμεναν ανέκδοτα, τα τραγούδια εκδίδονταν σε παρτιτούρες και κυκλοφορούσαν ευρύτατα. Τα τραγούδια δημιουργούσαν τη μεγάλη επιτυχία στις επιθεωρήσεις και έκαναν τους ίδιους ανθρώπους να πηγαίνουν ξανά και ξανά σε μια παράσταση.

Στα πρώτα της βήματα , η *επιθεώρηση* ακολουθεί την πρακτική του κωμειδυλλίου, ξεσηκώνοντας ατόφιες τις μελωδίες από ευρωπαϊκές οπερέτες και προσαρμόζοντας επάνω τους ελληνικούς στίχους. Η αντιγραφή αυτή ήταν λόγος διαφήμισης της συγκεκριμένης παράστασης. Οι μελωδίες διατηρούνταν στην αρχική της μορφή, ενώ το να μπαίνουν οι μελωδίες ατόφιες στα ελληνικά έργα το ενέκριναν αρκετοί μουσικοί και συγγραφείς. Ανάμεσα σε αυτούς ήταν και ο ***Γρηγόριος Ξενόπουλος.***

Η πρώτη ελληνική επιθεώρηση έκανε την εμφάνισή της στο κοινό της Αθήνας ήταν το *«Λίγο απ’ όλα»* του Μίκιου Λάμπρου το 1894. Μετά από δεκάχρονη σιωπή , η επιθεώρηση εμφανίστηκε ξανά στις αρχές του 20ου αιώνα . Οι ετήσιες επιθεωρήσεις όπως Τα Παναθήναια, ο Παπαγάλος, το Πανόραμα, ο Πειρασμός, κ.α. άφησαν έναν μεγάλο αριθμό από τραγούδια που ο απόηχος κάποιων από αυτά φθάνει μέχρι τις μέρες μας.

Πολλοί μουσικοί συνέβαλαν στην διαμόρφωση της μουσικής της επιθεώρησης όπως ο **Θεόφραστος Σακελλαρίδης**, Κώστας Γιαννίδης, Αττίκ και άλλοι.

* Τέλος -